สั่งกรมศิลปากร ตรวจสอบความเสียหายของเจดีย์วัดศรีสุพรรณ จังหวัดเชียงใหม่ พังทลายหลังเกิดฝนตกหนักต่อเนื่อง
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้สั่งการให้กรมศิลปากรเร่งตรวจสอบความเสียหายของเจดีย์วัดศรีสุพรรณ จังหวัดเชียงใหม่ อายุกว่า 500 ปี ที่พังถล่มหลังเกิดฝนตกหนักต่อเนื่อง วานนี้ ได้รับรายงานว่า เจดีย์องค์นอกที่เป็นสิ่งก่อสร้างใหม่ สร้างครอบทับเจดีย์เดิมแบบล้านนาที่เป็นโบราณสถานได้รับความเสียหายทำให้องค์เจดีย์เดิมได้รับความเสียหายไปด้วย จากการตรวจสอบพบโบราณสถานวัตถุ อาทิ พระธาตุสมมติพระพุทธรูปบรรจุอยู่ในเจดีย์และสิ่งก่อสร้างว่ามีโครงสร้างมากกว่า 1 สมัย โดยมีการบูรณะก่อเสริมมาเรื่อยๆ จนถึงปัจจุบันล่าสุดคือ ปี 2518 กรมศิลปากร โดยสำนักศิลปากรที่ 7 เชียงใหม่ เข้าไปดำเนินการเร่งด่วนและวันนี้จะสำรวจจัดทำบัญชีทะเบียนโบราณวัตถุที่พบและมอบให้วัดเก็บรักษาเพื่อป้องกันการสูญหาย รวมถึงทำการสำรวจรูปทรงของเจดีย์องค์ในที่เป็นโบราณสถาน เพื่อหาแนวทางดำเนินการบูรณะ สำหรับเจดีย์องค์นอกจะได้หารือและให้คำแนะนำกับทางวัดศรีสุพรรณเพื่อบูรณะให้มีรูปทรงที่เหมาะสมกับอัตลักษณ์ความเป็นล้านนาต่อไป โดยได้มอบหมายให้กรมศิลปากรได้รีบดำเนินการบูรณะอย่างเร่งด่วน ให้ถูกต้องตามหลักวิชาการ ขณะนี้ได้ปิดกั้นรอบพื้นที่ทั้งหมดเพื่อความปลอดภัยของประชาชน